Document ID: 32014R0733

REGOLAMENT TAL-KUMMISSJONI (UE) Nru 733/2014
tal-24 ta' Ġunju 2014
li jemenda r-Regolament (KE) Nru 1418/2007 li jikkonċerna l-esportazzjoni tal-irkupru ta' ċerti tipi ta' skart lejn ċerti pajjiżi li mhumiex fl-OECD
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1013/2006 tal-Parlament Ewropew u tal-Kunsill tal-14 ta' Ġunju 2006 dwar vjeġġi ta' skart (1), b'mod partikolari l-Artikolu 37 tiegħu,
Wara konsultazzjoni mal-pajjiżi kkonċernati,
Billi:
(1)
Skont l-Artikolu 37 tar-Regolament (KE) Nru 1013/2006 il-Kummissjoni perjodikament taġġorna r-Regolament (KE) Nru 1418/2007 (2) li jikkonċerna l-esportazzjoni tal-irkupru ta' ċerti tipi ta' skart lejn pajjiżi fejn id-Deċiżjoni tal-OECD dwar il-kontroll ta' movimenti intrakonfinali tal-iskart (“id-Deċiżjoni tal-OECD” (3)) ma tapplikax. Il-Kummissjoni bagħtet talba bil-miktub lil kull pajjiż li għalih ma tapplikax id-deċiżjoni tal-OECD sabiex jikkonferma bil-miktub li l-iskart u t-taħlitiet ta' skart li jinstabu elenkati fl-Anness III jew IIIA tar-Regolament (KE) Nru 1013/2006, li l-esportazzjoni tagħhom mhix ipprojbita skont l-Artikolu 36, jistgħu jiġu esportati mill-Unjoni Ewropea għal irkupru f'dan il-pajjiż, u biex jindika dwar liema proċedura ta' kontroll, jekk ikun hemm waħda, se tiġi segwita fil-pajjiż tad-destinazzjoni. Il-Kummissjoni rċeviet tweġibiet mingħand erbgħa u sebgħin pajjiżi. L-Anness tar-Regolament (KE) Nru 1418/2007 għandu għalhekk jiġi emendat sabiex jinkludi wkoll dawn it-tweġibiet.
(2)
Fit-13 ta' Frar 2013, il-Kunsill tal-OECD approva l-Opinjoni tal-Kumitat tal-Politika Ambjentali dwar il-konformità mad-Deċiżjoni tal-OECD tal-Iżrael. Konsegwentement, l-Artikolu 37(2) tar- Regolament (KE) Nru 1013/2006 ma jibqax japplika għal dan il-pajjiż u l-entrata għall-Iżrael għandha għalhekk titħassar mill-Anness tar- Regolament (KE) Nru 1418/2007.
(3)
New Zealand huwa pajjiż li tapplika għalih id-Deċiżjoni tal-OECD. Għaldaqstant, l-Artikolu 37 tar-Regolament (KE) Nru 1013/2006 ma japplikax għal dan il-pajjiż u l-entrata għal New Zealand għandha għalhekk titħassar mill-Anness tar-Regolament (KE) Nru 1418/2007.
ADOTTAT DAN IR-REGOLAMENT:
Artikolu 1
L-Anness tar-Regolament (KE) Nru 1418/2007 huwa emendat skont l-Anness ta' dan ir-Regolament.
Artikolu 2
Dan ir-Regolament jidħol fis-seħħ fl-erbatax-il jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, l-24 ta' Ġunju 2014.

Labels: 3
5
20